Komisijos Sprendimas
2003 m. gegužės 20 d.
dėl prekybos kliūčių, kurias sudaro Kolumbijos Respublikos prekybos praktika, taikoma motorinių transporto priemonių importui, tyrimo procedūros sustabdymo
(2003/421/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3286/94, nustatantį Bendrijos procedūras bendros prekybos politikos srityje siekiant užtikrinti Bendrijos teisių pagal tarptautinės prekybos taisykles, visų pirma tas, kurios nustatytos Pasaulio prekybos organizacijoje (PPO), įgyvendinimą [1], su pakeitimais, padarytais Reglamentu (EB) Nr. 356/95 [2], ypač į jo 11 straipsnio 2 dalį,
kadangi:
(1) 2000 m. liepos 7 d. Vokswagen AG pateikė skundą pagal Reglamento (EB) Nr. 3286/94 2 straipsnį (toliau - Reglamentas).
(2) Volkswagen AG įtaria,kad Bendrijos motorinių transporto priemonių eksportui į Kolumbijos Respubliką trukdo tam tikra prekybos kliūtis Reglamento 2 straipsnio 1 dalyje apibrėžta prasme.
(3) Tariamąją prekybos kliūtį sudaro 1996 m. Kolumbijos mokesčių įstatymas (su pakeitimais) (Estatuto Tributario), pagal kurį PVM taikomas skirtingai transporto priemonėms, surinktoms arba pagamintoms Kolumbijoje, ir transporto priemonėms, pagamintoms arba surinktoms už Kolumbijos ribų. Šis įstatymas nustatė, kad transporto priemonėms, priklausančioms kategorijai iki 1400 cc, pagamintoms arba surinktoms Kolumbijoje, taikomas 20 % PVM tarifas, o importuotiems automobiliams taikomas 35 % PVM tarifas.
(4) Komisija, pasikonsultavusi su Patariamuoju komitetu, įsteigtu pagal Reglamentą, kad skunde yra pakankamai įrodymų, kad būtų pradėta tyrimo procedūra. Taigi, tyrimo procedūra buvo pradėta 2000 m. rugpjūčio 18 d. [3]
(5) Tyrimas davė pakankamai įrodymų, kurie leidžia teigti, kad:
- Kolumbijos Respublika laužo savo įsipareigojimus pagal GATT 1994 m. III.2 straipsnį. Todėl praktika, kuriai prieštarauja skundo pateikėjas, yra prekybos kliūtis Prekybos kliūčių reglamento 2 straipsnio 1 dalies prasme,
- diskriminacinis importuotiems automobiliams Kolumbijos taikomas PVM režimas turi neigiamą poveikį Prekybos kliūčių reglamento 2 straipsnio 4 dalies prasme.
(6) Atitinkamai, atliekant tyrimo procedūrą, buvo nustatyta, kad Bendrijos interesais yra būtina imtis veiksmų pašalinti tą neigiamą poveikį, kuris atsiranda dėl Kolumbijos sukeliamų kliūčių prekybai.
(7) Kad būtų galima užtikrinti Bendrijos teises pagal tarptautinės prekybos taisykles, yra tikslinga, taip pat atsižvelgiant į sunkią politinę ir ekonominę Kolumbijos padėtį, kartu su Kolumbija ištirti galimybę rasti draugišką sprendimą.
(8) 2001 m. gruodžio mėnesį Europos Komisija ir Kolumbija pasiekė susitarimą, pagal kurį Kolumbija įsipareigojo nedidinti dabartinio mokesčio skirtumo importuojamiems automobiliams iki 1400 cc ir pašalinti minėtą PVM skirtumą iki 2005 m. liepos 1 d. Tokiomis sąlygomis Komisija įsipareigojo nepradėti PPO ginčų sprendimo procedūros dėl priemonių, kurioms taikomas Prekybos kliūčių reglamento tyrimas. Susitarime pažymėta, kad susitarimas nepažeidžia Europos bendrijos ir Kolumbijos teisinės padėties.
(9) Susitarimas numatė, kad Komisija sustabdys šio klausimo tyrimo procedūrą,kai tik Kolumbijos parlamentas priims įstatymą įgyvendinti susitarimą.
(10) 2002 m. gegužės 20 d. Kolumbijos Vyriausybė Kolumbijos parlamentui pateikė įstatymo projektą, numatantį minėtą laipsnišką PVM skirtumo panaikinimą, ir jis buvo priimtas 2002 m. gruodžio 27 d.
(11) Todėl tyrimo procedūra turėtų būti sustabdyta.
(12) Šiame sprendime numatytos priemonės atitinka Reglamentu įsteigto Patariamojo komiteto nuomonę,
PRIĖMĖ ŠĮ SPRENDIMĄ:
Vienintelis straipsnis
Tyrimo procedūra dėl prekybos kliūčių, kurias sudaro Kolumbijos prekybos praktika motorinių transporto priemonių importo atžvilgiu, pradėta 2000 m. rugpjūčio 18 d., šiuo sprendimu sustabdoma.
Priimta Briuselyje, 2003 m. gegužės 20 d.